Diari Oficial de la Generalitat Valenciana


Sumari del DOGV 8175, del 22-11-2017 (2017/10183)

RESOLUCIÓ de 13 de novembre de 2017, del director general de Relacions amb les Corts, per la qual es publica el conveni marc entre la Fundació de la Comunitat Valenciana Palau de les Arts Reina Sofía i la Fundació Universitat-Empresa de València (ADEIT) per a la realització d'activitats en comú.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8175

Data del DOGV
:   22-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/10194


Data del document
:   13-11-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 13 de novembre de 2017, del director general de Relacions amb les Corts, per la qual es publica el conveni marc entre la Fundació de la Comunitat Valenciana Palau de les Arts Reina Sofía i la Fundació Universitat-Empresa de València (ADEIT) per a la realització d'activitats en comú. [2017/10342]  
La Fundació de la Comunitat Valenciana Palau de les Arts Reina Sofía i la Fundació Universitat-Empresa de València (ADEIT) han subscrit, el dia 11 d'abril de 2016, un conveni marc per a la realització d'activitats en comú, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 10 de novembre de 2017 i número 1569/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 13 de novembre de 2017.- El director general de Relacions amb les Corts: Antonio Torres Salvador.  
  
  
Conveni marc entre la Fundació de la Comunitat Valenciana Palau de les Arts Reina Sofía i la Fundació Universitat Empresa de València (ADEIT) per a la realització d'activitats en comú  
  
València, 11 d'abril de 2016  
  
Reunits  
D'una part, el Palau de les Arts Reina Sofía, Fundació de la Comunitat Valenciana, amb CIF P47503538 i domicili fiscal a València 46797, av. del Professor López Piñero, núm. 1 (d'ara en avant, «LES ARTS»), representada en aquest acte per Davide Livermore, major d'edat, amb NIE F-5837097-R, en qualitat d'intendent i de Francisco Potenciano Moreno, director economicoadministratiu, proveït del DNI 24323295V, en virtut d'apoderament exprés del Patronat de la Fundació Palau de les Arts Reina Sofía, atorgat en la seua reunió de data 23 de juny de 2016 i elevat a públic davant del notari de València, Alejandro Cervera Taulet, el 18 de juliol de 2016, amb el núm. de protocol 2648, per a subscriure, de forma mancomunada o conjunta, tot tipus d'acords o convenis de col·laboració convenients per a la consecució de fins fundacionals del Palau de les Arts Reina Sofía.  
D'una altra part, la Fundació Universitat-Empresa de València (Consell Social de la Universitat de València. Estudi General de València) de la Comunitat Valenciana (d'ara en avant, «ADEIT»), amb domicili social a València, Pl. Mare de Déu de la Pau, núm. 3 i CIF núm. Y42410979, representada en aquest acte per Antonio Aracil García, director gerent d'aquesta. Està legitimat per a aquest acte en virtut de l'Acord 1/90, de 5 de febrer, del Consell Executiu de la Fundació, elevat a escriptura pública davant del notari de València, Octavio Talón Martínez, amb el número 237 del seu protocol.  
  
EXPOSEN  
I. Que LES ARTS preveu entre els seus objectius fomentar la difusió, l'estima i el coneixement de les arts líriques, musicals i coreogràfiques en totes les seues varietats, així com estimular i incentivar la relació, la investigació, l'estudi i la formació com a mitjans principals de perfeccionament professional del Palau de les Arts. Per al compliment dels seus fins pot establir relacions de cooperació i col·laboració amb altres institucions.  
II. Que ADEIT és una entitat sense ànim de lucre, inscrita en el Registre de Fundacions de la Comunitat Valenciana amb el núm. 82-p/f(V), configurada actualment com a institució vinculada al sector públic com a mitjà propi o tècnic de la Universitat de València, i el seu principal objectiu és fomentar el diàleg i la col·laboració entre la Universitat de València i el seu entorn econòmic i social.  
III. Que ambdues parts es troben interessades a subscriure un conveni marc que regule la col·laboració en termes generals entre les dues entitats, i que les parts intervinents el sotmeten a les següents  
CLÀUSULES  
  
Primera. Objecte  
L'objecte d'aquest conveni és el d'establir les vies per a la realització en comú d'activitats, que redunden en benefici d'ambdues parts i de la població en general. Se citen, sense caràcter limitador, les següents:  
  
- Organització de conferències, dins de la marca de Les Conferències d'ADEIT, d'algun professional de l'àmbit de l'òpera, la música o el ballet, l'actuació del qual estiga prevista dins de la temporada de LES ARTS.  
- Realització per part d'ADEIT, en el marc d'aquestes conferències, d'activitats de difusió de la labor desenvolupada per LES ARTS.  
- Possibilitat de creació de la Càtedra Palau de les Arts - Universitat de València, amb l'objectiu de contribuir a la projecció de les àrees culturals, la creació artística i el saber en l'àmbit de les humanitats.  
  
- Realització d'estades en LES ARTS per part d'estudiants universitaris, ja siga com a pràctiques curriculars o extracurriculars, en funció de les necessitats i disponibilitat de LES ARTS. A aquest efecte, ja hi ha un conveni marc firmat entre les parts, de data 22 de juny de 2016, si bé es planteja la possibilitat d'ampliar-lo i fer-lo també extensiu a titulats recents, a través de la creació d'un programa específic de «Pràctiques a LES ARTS» que puga comptar amb una borsa econòmica, en funció de la disponibilitat pressupostària.  
- Articular la col·laboració de LES ARTS amb titulacions vinculades a la seua activitat professional per a la realització d'estudis d'investigació en àrees d'interés per a LES ARTS, a través de projectes final de màster, que es podrien materialitzar amb estades a LES ARTS per a la implementació de les accions proposades.  
- Possibilitat de col·laboració en matèria d'intercanvi d'espais, segons les necessitats i disponibilitats d'ambdues parts.  
- Possibilitat d'incloure espectacles de LES ARTS en el programa cultural organitzat per ADEIT per als assistents als seus congressos i altres activitats i aplicació de tarifes especials en aquests casos.  
- Aplicació de tarifes especials per al personal de LES ARTS per als cursos i conferències organitzats per ADEIT.  
  
Segona. Convenis específics  
Per al desenvolupament d'aquest conveni marc, s'elaboraran acords singulars, on s'arrepleguen projectes o programes d'actuació concreta, i en els quals es determinarà, en tot cas, els fins proposats, el programa de treball i els mitjans necessaris per a la seua realització.  
  
Tercera. Comissió mixta  
Ambdues parts, de comú acord, constituiran una comissió mixta en règim paritari, que tindrà com a funcions la programació, el seguiment i la valoració de les activitats derivades del present conveni marc.  
  
La comissió tindrà les atribucions següents:  
a) Impulsar l'execució de les línies d'actuació arreplegades en les bases de col·laboració del present conveni.  
b) Establir un pla de treball comú (cites, entrevistes, taules redones, o altres formats distints) que facilitaran la comunicació entre ambdues entitats, utilitzant aquells recursos i canals disponibles habilitats a aquests efectes per ambdues parts.  
c) Aprovar per al període corresponent les actuacions i projectes que es duran a terme.  
d) Procedir, si és el cas, a la seua revisió i adequació.  
e) Programar projectes de forma coordinada, determinant els criteris per a la seua realització i verificant el seu seguiment i execució, així com la seua adequació als fins perseguits.  
f) Adoptar les mesures que estime més adequades per a la millor organització i funcionament del conveni.  
g) Resoldre els problemes d'interpretació i compliment del conveni.  
  
h) Així com les previstes en l'article 9.1 i 2 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
Les còpies de les actes, acords o informes que, si és el cas, emeta la comissió mixta en el desplegament i execució de les funcions que tinga assignades es remetran als òrgans directius de les parts que subscriuen el present conveni marc; en el cas de Les Arts es remetran a la comissió executiva.  
En qualitat d'assessors, amb dret a veu, podran incorporar-se qualssevol altres membres de cada una de les institucions i/o experts de reconegut prestigi en l'àmbit objecte del conveni, designats per acord de les parts.  
La comissió mixta es constituirà en el termini màxim de tres mesos des de la firma d'aquest conveni i es reunirà, almenys, una vegada a l'any i les vegades que s'estime necessari a petició d'una de les parts, podrà actuar bé mitjançant reunions presencials, alçant les actes corresponents, o pels mitjans telemàtics i/o electrònics oportuns.  
  
En allò no previst en aquesta clàusula serà aplicable el que disposa la Llei 40/2015, d'1 d'octubre de règim jurídic del sector públic per als òrgans col·legiats (article 15 i següents de la llei esmentada).  
  
  
Quarta. Modificacions  
Qualsevol modificació de les condicions establides en aquest conveni haurà de ser estipulada, abans de la seua execució i comunicació a les parts, en addenda firmada per les parts.  
  
Cinquena. Principis d'actuació  
LES ARTS i ADEIT actuaran i es relacionaran en tot moment de la vigència del conveni amb els principis de bona fe i de confiança legítima.  
  
Sisena. Finançament  
L'aplicació i execució d'aquest conveni, incloent-hi a aquest tots els actes jurídics que puguen dictar-se en la seua execució i desplegament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials; tot això, en els termes que s'estableixen en l'article 11.2 del Decret 176/2014, de 10 d'octubre, del Consell, pel qual regula els convenis que subscriu la Generalitat i el seu registre.  
  
Setena. Duració  
La vigència del present conveni marc serà de 4 anys, es farà efectiu a partir de la data de la firma i fins a l'11 d'abril de 2021. No obstant això, el present conveni marc es podrà prorrogar amb l'acord previ exprés i per escrit de les parts, amb un mes d'antelació a la data del venciment, per un període de la mateixa duració.  
  
Huitena. Nom comercial, marques i altres drets de propietat industrial  
El nom comercial de LES ARTS i ADEIT, les seues marques registrades, logotips i qualsevol signe distintiu o dissenys relacionats amb LES ARTS i ADEIT són propietat de cada un d'ells. Els drets d'ús per part de LES ARTS i ADEIT als efectes de promoció, estan subjectes a la supervisió i expressa aprovació escrita per l'altra part. A més, aquests drets hauran d'haver sigut sol·licitats amb una antelació mínima de 15 dies previs a la data d'utilització.  
  
Novena. Transparència  
En compliment de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, es procedirà a publicar en el Portal de Transparència del Palau de les Arts el present conveni i en el Portal de Transparència d'ADEIT, així com el seu text íntegre.  
  
Desena. Confidencialitat  
Amb independència del que estableix la clàusula anterior, LES ARTS i ADEIT s'obliguen a tractar de forma confidencial i a no reproduir, publicar ni difondre cap informació comercial, financera o tècnica que puga conéixer amb motiu de la seua relació amb el present conveni marc.  
Així mateix assumeixen l'obligació de guardar un estricte sigil professional entorn de tots aquells temes relacionats amb LES ARTS i ADEIT. En cap cas els documents i informacions podran ser utilitzats per a fins diferents dels previstos en aquest conveni marc.  
Una vegada extingit el conveni marc, cada part esborrarà o destruirà tota la informació que sobre la present relació haja emmagatzemat en qualsevol suport o haja reproduït per qualsevol procediment, exceptuant la informació que per qualsevol disposició legal estiga obligat a conservar.  
  
Onzena. Protecció de dades de caràcter personal  
Les parts s'obliguen a complir la normativa vigent en relació amb la protecció de dades de caràcter personal, en especial la Llei orgànica 15/1999, de 13 de desembre, de protecció de dades de caràcter personal, i el Reial decret 1720/2007, de 21 de desembre, pel qual s'aprova el Reglament de desplegament, i es comprometen a adoptar totes les mesures de seguretat exigides per la normativa esmentada. En cap cas el present conveni marc suposa una cessió o comunicació de dades de caràcter personal incloses en els respectius fitxers de cada part. En el cas que per qualsevol causa haja de realitzar-se per qualsevol de les parts una comunicació de dades de caràcter personal incloses en els seus fitxers, el cedent haurà de comptar amb el consentiment previ, exprés i inequívoc dels afectats per a la cessió, haurà d'informar-los del seu destinatari o de la finalitat de la comunicació.  
  
Dotzena. incompliment dels compromisos  
Qualsevol anomalia que detecte alguna de les parts en la tramitació i execució de l'objecte del present conveni marc, serà comunicada urgent, de forma immediata i per escrit a l'adreça assenyalada en l'encapçalament d'aquest document per a cada una de les parts, als efectes que l'altra part procedisca a la seua reparació.  
L'incompliment per qualsevol de les parts dels compromisos assumits en el present conveni marc, facultarà l'altra part per a rescindir-lo, amb un preavís d'un mes d'antelació.  
  
Tretzena. Causes de resolució  
Aquest Conveni marc s'extingirà per qualsevol de les causes següents:  
- El mutu acord de les parts signatàries.  
- L'incompliment de qualsevol de les seues clàusules, d'acord amb el que estableix la clàusula anterior.  
- La ineficàcia sobrevinguda d'aquest.  
- El compliment del termini de vigència pactat sense que les parts hagen acordat la seua pròrroga.  
En tot cas, les parts es comprometen a finalitzar el desenvolupament de les accions ja iniciades en el moment de la seua extinció, excepte en el supòsit d'incompliment.  
En el supòsit de resolució anticipada per incompliment, les parts finalitzaran tan sols les accions en execució que no siga possible interrompre sense crear un greu perjuí a la part que haja instat la resolució i que no haja sigut possible acabar dins del mes de preavís previ a la rescissió.  
  
Catorzena. Règim jurídic del conveni marc  
El present conveni marc es regirà pel que estableixen les seues clàusules, pel Decret 176/2014, de 10 d'octubre, pel qual regula els convenis que subscriga la Generalitat i el seu registre i, a falta d'això, per allò que s'ha establit per la normativa general. La resolució de les controvèrsies que puguen plantejar-se sobre la interpretació i execució del present Conveni Marc hauran de resoldre's de mutu acord entre les parts, a través de la comissió mixta. Si no pot assolir-se l'acord esmentat, les qüestions o litigis que puguen sorgir en la seua interpretació o compliment seran de coneixement i competència dels jutjats de la ciutat de València.  
  
De conformitat amb el que antecedeix, en exercici de les facultats de què són titulars cada un dels firmants, subscriuen aquest conveni en tots els seus fulls, per duplicat i a un sol efecte en el lloc i la data en l'encapçalament indicats.  
  
Per LES ARTS  
L'intendent: Davide Livermore.  
El director economicoadministratiu: Francisco Potenciano Moreno.  
  
  
Per ADEIT  
El director gerent: Antonio Aracil García.